**Prvé zastavenie**

**Pán Ježiš je odsúdený na smrť**

V zrýchlenom súdnom procese odsúdili v Nemecku vo februári 1943 troch členov protinacistického hnutia Biela ruža na trest smrti sťatím. Vysokoškoláci Sophie a Hans Schollovci a ich priateľ Christoph Probst sedeli na pojednávaní ticho a vzpriamene, ich odpovede boli premyslené a jasné. Vo väznici svojím statočným správaním dojali dozorcov natoľko, že im tajne umožnili posledné stretnutie. „Nevedel som, že zomieranie môže byť také ľahké. O chvíľu sa uvidíme vo večnosti,“ povedal s pokojom v hlase Christoph Probst. Tento 24-ročný študent medicíny, manžel a otec troch detí, prijal krátko pred smrťou katolícky krst a je zapísaný v martyrológiu Katolíckej cirkvi.

Členov Bielej ruže motivovali kresťanské hodnoty. Ovocím ich viery bol pokoj, ktorý prejavovali aj v tých najvypätejších chvíľach svojho života.

Pane, prosíme ťa za všetkých neprávom odsúdených, daj im silu a odvahu, akú si mal ty pred Pilátom, akú mali nemeckí študenti pred nacistickým gestapom. Posilni všetkých, ktorí bránia pravé hodnoty a neváhajú za ne riskovať život.

**Druhé zastavenie**

**Pán Ježiš berie kríž na svoje plecia**

Oscar Romero bol vzorný kňaz a biskup, no zatváral oči pre tvrdou realitou, ktorej čelili obyvatelia stredoamerického Salvádora. Až po násilnej smrti jeho blízkeho priateľa jezuitu Rutilia Grandeho v roku 1977 pochopil, že musí na svoje plecia vziať utrpenie ľudu, ktorý mu bol zverený. Po vnútornej konverzii sa stal hlasom bezhlasných, verejne pranieroval násilie a neľudské praktiky oligarchie vo svojej vlasti, kde štrnásť rodín vlastnilo 60 percent poľnohospodárskej pôdy. „Keď ma zabijú, budem vzkriesený vo svojom ľude,“ povedal raz salvádorský prorok. Keď Oscar Romer slávil 24. marca 1980 v sansalvadorskej kaplnke nemocnice Božej Prozreteľnosti svätú omšu, zastrelili ho vo veku 63 rokov členovia vládnej eskadry smrti. V roku 2015 ho pápež František blahorečil a v roku 2018 svätorečil.

Koľkokrát vo svojom živote odmietame prijímať kríž, ktorý nám Boh kladie na plecia. Oscar Romero pochopil, že „Kristova tvár je v chudobných, ktorí prosia Cirkev, aby vypočula ich hlas“.

Bože, prosíme ťa za ľudí žijúcich v chudobe, biede a násilí. Pošli im proroka, ktorý ich posilní v beznádeji. Daj nám odhodlanie, aby sme boli takými prorokmi.

Tretie zastavenie

**Pán Ježiš padá prvý raz pod krížom**

Po tom, čo sa v roku 1944 dostal na štyridsať rokov k moci komunistický diktátor Enver Hodža, nastala v Albánsku systematická likvidácia cirkví. V roku 1954 bolo vo väzniciach 80-tisíc ľudí. V albánskych žalároch, kde sa neprestajne praktizovalo mučenie, zomrelo celkovo 137 cirkevných predstaviteľov, z nich desať seminaristov a osem rehoľníčok. „Cítim sa byť poctený, že môžem zomrieť v službe,“ napísal pred smrťou taliansky jezuita Giovanni Fausti pôsobiaci v Albánsku. Utrpenie malo priam obludné rozmery. Väzni žili v neľudských podmienkach a mučili ich nepredstaviteľnými spôsobmi. Všetkých mučeníkov za vieru, medzi ktorými boli aj laici, symbolicky reprezentuje 38 albánskych mučeníkov, ktorí boli v roku 2016 blahorečení v shkodërskej katedrále.

Po krutom mučení elektrickým prúdom jezuita Daniel Dajani pozbieral všetky sily a napísal: „Odpúšťam tým, ktorí ma odsúdili. Som presvedčený o svojej nevine.“

Pane, prosíme ťa za všetkých prenasledovaných a mučených pre vieru. Daj im silu vstať, keď padajú pod ranami svojich trýzniteľov. Daj pocítiť svoju lásku tým, ktorých srdcia sú zaslepené zlobou a nenávisťou.

Štvrté zastavenie

**Pán Ježiš sa stretá so svojou Matkou**

Sestra Veronika Theresia Rácková z Misijnej kongregácie služobníc Ducha Svätého, rodáčka z Bánova, viedla ako lekárka zdravotné stredisko sv. Bakhity v juhosudánskom meste Yei. V pondelok 16. mája 2016 okolo polnoci prevážala sanitkou rodiacu pacientku do nemocnice. Cestou späť ju prepadla skupina ozbrojených vojakov, ktorí ju postrelili. Po štyroch dňoch vo veku 58 rokov podľahla zraneniam v nemocnici v kenskom Nairobi. Slovenská rehoľníčka najskôr sedem rokov pôsobila v Ghane, neskôr v Južnom Sudáne, kde sa rozhodla zostať napriek tomu, že to bolo nebezpečné: „Ježiš tiež vytrval. Neopustil ľudí ani miesto, keď nastali problémy. Ako jeho učeníčka ho nasledujem v sile Ducha Svätého. Nemôžem opustiť ľudí v Južnom Sudáne, pretože ich milujem.“

V rodiacej žene stretla sestra Veronika Ježišovu Matku. Prišla o svoj život, aby darovala život jej i dieťaťu.

Bože, prosíme ťa za matky, ktoré trpia pre osud svojho dieťaťa aj za matky, ktoré sa svojho dieťaťa vzdali. Posilni všetky statočné matky a pošli im do cesty matku, akou bola sestra Veronika.

Piate zastavenie

**Šimon Cyrenejský pomáha Pánu Ježišovi niesť kríž**

Slovenský kňaz Ján Hermanovský bol prvý misionár zo Slovenska, ktorý zomrel násilnou smrťou pri vykonávaní misijnej pastoračnej služby v Rusku vo veku 70 rokov. Pochádzal z Nižného Kručova v okrese Vranov nad Topľou. V roku 1968 emigroval do Talianska, kde sa stal kňazom. Po roku 1989 sa nakrátko vrátil na Slovensko, a následne odišiel na misie do Ruska. Vo farnosti v Brjansku bol známy ako dobrý človek, ktorý pomáhal ľuďom v núdzi. Zriadil pekáreň, aby najchudobnejším pomohol aspoň pecňom chleba. Pri lúpežnom prepadnutí na fare ho 20. januára 2005 zavraždili dvaja mladí muži vo veku 18 a 22 rokov, ktorým mnoho ráz pomohol a dúfal, že ich privedie k viere.

Obetavý kňaz Jozef Hermanovský sa vo svojej službe nenechal ničím a nikým odradiť, ani nevďakom ľudí, ani možným nebezpečenstvom. Ľuďom vo svojej farnosti pomáhal každý deň niesť ich kríž. Robil to ochotne a bezvýhradne.

Pane, prosíme ťa za ľudí, ktorí márne hľadajú pomoc u iných. Pošli im človeka, ktorý im pomôže v ich ťažkostiach a pomôže im niesť kríž.

Šieste zastavenie

**Veronika podáva Pánu Ježišovi šatku**

Danica Olexová túžila ísť ako študentka do Južnej Afriky, kde pôsobila jej teta Františka. Celú vysokú školu si šetrila na letenku, aby mohla prežiť niekoľko mesiacov v Misii sv. Jána v Barbertone, kde sa františkánky starali o deti choré na aids. Neskôr začala pracovať pre kolednícku akciu Dobrá novina a päť rokov pôsobila v kenskom Nairobi. Vo svojej práci spoznávala osudy ľudí, ich príbehy zachytávala fotoaparátom i perom. Po celý život bola mimoriadne pracovitá, tvorivá a vytrvalá. Nadväzovala blízke a jedinečné vzťahy s inými a do všetkého sa púšťala naplno. Počas cesty do Kene 10. marca 2019 zahynula vo veku 42 rokov pri leteckom nešťastí v Etiópii.

Danica Olexová nerobila vo svojom živote veľké činy. Podobne, ako keď Veronika podávala šatku Ježišovi, aby si utrel tvár, dokázala aj ona bez váhania podať pomocnú ruku všade tam, kde to bolo treba. Bola človekom darov a sama sa stala darom pre iných.

Bože, prosím ťa, aby si poslal do nášho života ľudí, ktorí vnesú do nášho života radosť, optimizmus a nádej.

Siedme zastavenie

**Pán Ježiš padá druhý raz pod krížom**

Francúzskeho kňaza Jacquesa Hamela zavraždili vo veku 84 rokov 27. júla 2016 pri slávení svätej omše v Kostole sv. Štefana v Saint-Étienne-du-Rouvray v Normandii dvaja radikálni moslimovia. K ozbrojenému útoku sa prihlásil Islamský štát. Keď zbadal útočníkov, tento dobrý a mierumilovný človek vyriekol slová „Odíď, Satan!“, ktorými podľa slov pápeža Františka pomenoval svojho vraha. V mladosti túžil byť misionárom a hoci sa jeho túžba nenaplnila, po celý život pomáhal ľuďom na okraji spoločnosti. Známy bol svojou dobrou pamäťou, rozvážnosťou a súcitom. Krátko po smrti ho Katolícka cirkev vyhlásila za prvého mučeníka 21. storočia a v súčasnosti prebieha proces jeho blahorečenia.

Jacques Hamel slúžil verne a ticho po celý život Bohu. Hoci sa nenaplnila jeho túžba ísť na zahraničné misie, obetavo jej zostal verný vo farnostiach, kde pôsobil. Ako kňaz bol k dispozícii do poslednej chvíle svojho života.

Pane, prosíme ťa za kňazov. Daj im silu verne vytrvať vo svojom povolaní napriek nenaplneným túžbam či pádom.

Ôsme zastavenie

**Pán Ježiš napomína plačúce ženy**

Blahoslaveného Pina Puglisiho zavraždili na objednávku sicílskej mafie 15. septembra 1993, v deň jeho 56. narodenín v blízkosti fary, kde býval. Tento taliansky kňaz sa venoval hlavne mladým ľuďom, aby ich dostal z ulice, kde boli pod vplyvom mafie, drog a žili zlým životom. Usiloval sa deti pritiahnuť do školy a kostola, čo sa mafii nepáčilo a viac ráz sa mu vyhrážala. Známy bol aj svojimi kázňami namierenými proti mafii. Zo všetkých síl sa usiloval zmeniť zmýšľanie miestnych ľudí, ktoré bolo poznačené strachom, pasivitou a *omertou* – mafiánskym zákonom mlčania. Odmietal peniaze mafie a jej členom nedovolil kráčať na čele slávnostných procesií. Jeho vrah uviedol, že keď ho Puglisi zbadal, jemne sa naňho usmial a povedal: „Čakal som to.“

Pino Puglisi napomínal tých, ktorí páchali neprávosti a žiadal zmenu ich života, podobne ako to chcel Ježiš od jeruzalemských žien.

Bože, prosíme ťa za tých, ktorých srdce je zaslepené túžbou po moci a peniazoch. Pošli do ich života človeka, ktorý im nastaví zrkadlo pravdy. Prosíme ťa aj za obete mafie, daj im silu brániť sa proti neprávosti.

Deviate zastavenie

**Pán Ježiš padá tretí raz pod krížom**

Blahoslavený Vladimír Ghika pochádzal z pravoslávnej rodiny v Istanbule, no konvertoval na katolícku vieru. Túžil sa stať kňazom, ale na radu pápeža Pia X. sa najskôr stal laickým apoštolom. Spolu so sestrami vincentkami otvoril nemocnicu v Bukurešti a položil tam základy sanatória. Za kňaza bol vysvätený ako 50-ročný v Paríži. Bola mu zverená farnosť v najnebezpečnejšej a najchudobnejšej časti Paríža, kde bol poverený aj pastoráciou cudzincov. V roku 1939 sa vrátil do Rumunska a po nástupe komunizmu odmietol možnosť opustiť krajinu, aby mohol byť blízko chudobným a opusteným. V roku 1952 bol ako 80-ročný uväznený, mučený a obvinený z najvyššej velezrady. Zomrel vo väzení v roku 1954 na následky neľudského zaobchádzania.

Vladimír Ghika bol mimoriadne vzdelaný potomok kráľovskej rodiny, ale svoj život zasvätil službe biednym a opusteným. Tvrdil, že ak vložíme Boha do všetkého, čo robíme, nájdeme ho vo všetkom, čo sa deje s nami.

Pane, prosíme ťa, aby sme bez pýchy na svoj pôvod či vzdelanie dokázali všetky svoje talenty bezvýhradne vložiť do služby druhým.

Desiate zastavenie

**Pánu Ježišovi zvliekajú šaty**

Blahoslavený Stanley Rother sa stal prvým mučeníkom, ktorý sa narodil v Spojených štátoch amerických. Ako misionár pôsobil medzi mayskými Indiáni v Guatemale, kde vybudoval poľnohospodárske družstvo, postavil školu, nemocnicu i prvú katolícku rozhlasovú stanicu, ktorá sa využívala na katechézy vo vzdialenejších dedinách. V krajine sa v tom čase stupňovalo násilie. Hoci mu hrozilo bezprostredné nebezpečenstvo, rozhodol sa zostať s ľuďmi, ktorí mu boli zverení. „Pastier nemôže utiecť pri prvej známke nebezpečenstva,“ povedal. Nadránom 28. júla 1981 traja muži prepadli jeho faru. Nútili ho, aby odtiaľ zmizol, ale on odmietol. O pätnásť minút zazneli dva výstrely a otec Stanley bol mŕtvy. Mal vtedy 46 rokov a stal sa jedným z desiatich kňazov, ktorých v Guatemale v tom roku zabili.

Stanley Rother zostal verný aj v najťažšej skúške života. Keď naňho zaútočili, nevolal o pomoc, aby neohrozil ostatných v misii.

Bože, prosíme ťa o rozvážnosť čeliť náročným a nečakaným výzvam nášho života. Dovoľ nám vytrvať v skúškach a nezradiť svoje presvedčenie.

Jedenáste zastavenie

**Pána Ježiša pribíjajú na kríž**

Po obsadení Podkarpatskej Rusi sovietskym vojskom začal stalinský režim utláčať veriacich v tejto oblasti. Gréckokatolícky biskup Mukačevskej eparchie blahoslavený Teodor Romža aktívne podporoval veriacich a pre režim sa stal nežiaducim. Za biskupa bol vysvätený ako 33-ročný a stal sa najmladším biskupom Gréckokatolíckej cirkvi. Dňa 27. októbra 1947 bol na neho spáchaný atentát, ktorý vyzeral ako dopravná nehoda. Keď atentátnici videli, že útok prežil, začali ho mlátiť kovovými tyčami. V nemocnici mu agentka sovietskej tajnej služby podala smrtiacu injekciu. Zomrel ako 36-ročný v noci z 31. októbra na 1. novembra 1947. Stal sa prvým novodobým mučeníkom z územia bývalého Československa.

Teodor Romža sa od mladosti pripravoval na to, že sa stane misionárom v Sovietskom zväze. Krátko pred svojou smrťou povedal: „Umrieť za Krista – znamená žiť večne.“

Pane, prosíme ťa za mladých ľudí, aby úprimne hľadali svoje povolanie a nebáli sa podstupovať riziko pre tvoje meno.

Dvanáste zastavenie

**Pán Ježiš na kríži zomiera**

Trapistickí mnísi z malého kláštora v alžírskom Tibhirine si v období rozmáhajúceho sa terorizmu v deväťdesiatych rokoch minulého storočia rovnako ako všetci kresťania v Alžírsku kládli otázky: Odísť či zostať? Ako čeliť reálnemu ohrozeniu vlastného života? A akým spôsobom podať v takejto situácii svedectvo? Po ozbrojenom prepadnutí kláštora na Štedrý deň v roku 1993 jeden z bratov povedal: „Ak sa blíži náš odchod do večnosti, má to svoj význam.“ Nadránom 27. marca 1996 uniesla radikálna Ozbrojená islamská skupina GIA sedem z deviatich mníchov. Ráno 30. mája 1996 objavil istý alžírsky obchodník pred mestom Médea strom ovešaný ľudskými hlavami. Ich vražda zostala dodnes nevyšetrená.

Mnísi z Tibhirine si vďaka svojmu oddanému životu v modlitbe, skromnej práci a službe chudobným, trpezlivým a láskyplným svedectvom Kristovi vyslúžili dôveru a lásku svojich moslimských susedov.

Bože, prosíme ťa za všetky obete terorizmu a náboženskej nenávisti. Nedovoľ, aby nás viera rozdeľovala, nauč nás tolerancii a úcte k iným náboženstvám.

Trináste zastavenie

**Pána Ježiša skladajú z kríža**

Brat Roger z Taizé, vlastným menom Roger Louis Schütz-Marsauche, prišiel v roku 1940 do francúzskej dedinky Taizé, kde pomáhal vojnovým utečencom a Židom. Neskôr tam založil komunitu bratov, ktorá dodnes pozýva tisíce mladých kresťanov z celého sveta na spoločnú modlitbu. Bratia z Taizé začali prichádzať aj na miesta veľkej chudoby alebo rozkolov – do Čile, bývalého Československa, Libanonu, Indie, Bulharska či Poľska – , aby v modlitbe budovali púť dôvery na zemi. Brat Roger bol 16. augusta 2005 vo veku 90 rokov počas večernej modlitby v Taizé za prítomnosti dva a pol tisíca mladých dobodaný na smrť. Zavraždila ho Luminiţa Roxandra Solcanová, 36-ročná duševne chorá Rumunka.

Brat Roger po celý život spájal ľudí rozličných kresťanských vierovyznaní a viedol ich k praktickému ekumenizmu. Bol skromným mužom modlitby, pokoja a jednoty.

Pane, prosíme ťa za jednotu kresťanov. Daj, aby sme hľadali to, čo nás spája, aby sme hľadali teba a tvoje slovo. Nauč nás modliť sa a v tichosti slúžiť, ako to po celý život robil brat Roger z Taizé.

Štrnáste zastavenie

**Pána Ježiša pochovávajú**

Emília Bihariová zo Smoleníc od detstva obdivovala prácu misionárov. V roku 2011 odišla do Tanzánie, kde pôsobila štyri roky ako misijná dobrovoľníčka v mestečku Shelui. Pre deti, ktoré učila pod stromom angličtinu, pomohla svojím neúnavným nasadením a s podporou mnohých dobrodincov vybudovať materskú i základnú školu. Dokázala spájať i mobilizovať ľudí, bola k nim priateľská a láskavá, s odvahou prekonávala prekážky a nevzdávala sa. Po návrate na Slovensko sa do Tanzánie pravidelne vracala a ako etnologička skúmala pastiersky kmeň Datogov. Vo veku 37 rokov tragicky zahynula 12. augusta 2019 pri dopravnej nehode v tanzánskom regióne Tabora.

Emília Bihariová kráčala za svojím africkým i misionárskym snom, no na životných cestách intenzívne a s dôverou hľadala Božiu vôľu. Svoje diela vytrvalo dotiahla do konca navzdory mnohým prekážkam.

Bože, prosíme ťa, požehnávaj všetkých misionárov, misijných dobrovoľníkov a tých, ktorí sa akýmkoľvek spôsobom vzdávajú svojho pohodlia, aby slúžili iným.